ΓΡΑΠΤΗ ΕΡΩΤΗΣΗ E-1854/98

υποβολή: Maartje van Putten (PSE) προς την Επιτροπή

(12 Ιουνίου 1998)

Θέμα: Πρόγραμμα "Υποστήριξη των πολιτιστικών εκδηλώσεων των χωρών ΑΚΕ στην Ευρώπη"

Μπορεί να παράσχει η Επιτροπή συνοπτικό πίνακα της εφαρμογής του προγράμματος Υποστήριξη των πολιτιστικών εκδηλώσεων των χωρών ΑΚΕ στην Ευρώπη;

1. α) Ποίος ήταν ο προϋπολογισμός για το εν λόγω πρόγραμμα κατά τα έτη 1995, 1996, 1997 και 1998;

β) Ποία κριτήρια πρέπει να πληρούν οι αιτήσεις προγραμμάτων εάν θέλουν να επιλεγούν για χρηματική ενίσχυση στο πλαίσιο του προαναφερθέντος προγράμματος;

γ) Ποία είναι η διαδικασία διεκπεραιώσεως των αιτήσεων προγράμματος ("πρωτόκολλο" παραλαβής των αιτήσεων προς επεξεργασία, κρίση, αρμοδιότητες απόφασης, επαφές με τις αιτούσες οργανώσεις, χρονική περίοδο); Συνηθίζεται στο εν λόγω πλαίσιο να λαμβάνουν οι αιτούσες οργανώσεις έγγραφο με το οποίο να επιβεβαιώνεται η παραλαβή της αιτήσεώς τους και πρόγραμμα επεξεργασίας της;

δ) Ποιά σχέδια εγκρίθηκαν κατά τα έτη 1995, 1996, 1997 και 1998 στο πλαίσιο του προγράμματος οικονομικής υποστήριξης;

2. α) Είναι βάσιμες οι πληροφορίες που διαθέτουμε ότι, κατά το 1998, για το προαναφερθέν πρόγραμμα υπήρχαν στενότερα δημοσιονομικά περιθώρια απ' ότι κατά τα προηγούμενα έτη;

β) Μπορεί να αναφέρει η Επιτροπή ποίο είναι το πλαίσιο/οι αιτίες αυτού του ιδιαίτερου δημοσιονομικού περιορισμού;

γ) Εάν ο περιορισμένος προϋπολογισμός δεν επέτρεψε να ενισχυθούν όλες οι αιτήσεις οι οποίες πληρούσαν τα κριτήρια του 1.β), ποία πρόσθετα κριτήρια χρησιμοποιήθηκαν ούτως ώστε να γίνε,ι εν τοιαύτη περιπτώσει, αξιολόγηση των αιτήσεων για προγράμματα;

Απάντηση του κ. Pinheiro εξ ονόματος της Επιτροπής

(31 Ιουλίου 1998)

1.α) Το πρόγραμμα στήριξης των πολιτιστικών εκδηλώσεων των χωρών της Αφρικής, της Καραϊβικής και του Ειρηνικού (ΑΚΕ) στην Ευρώπη δημιουργήθηκε το 1994, με χρηματοδότηση του ευρωπαϊκού ταμείου ανάπτυξης (ΕΤΑ) και έχει χορηγηθεί ένα κονδύλιο 2 εκατ. ECU που επέτρεψε να χρηματοδοτηθούν 70 εκδηλώσεις μεταξύ Σεπτεμβρίου 1994 και Μαΐου 1996. Χορηγήθηκε ένα συμπλήρωμα 300.000 ECU με την κατάργηση του ανωτάτου ορίου του αρχικού κονδυλίου, που θα επέτρεπε να χρηματοδοτηθούν δεκαεπτά νέες δράσεις από Νοεμβρίου 1996 έως Μαΐου 1997. Τέλος ένα συμπληρωματικό πρόγραμμα 500.000 ECU επέτρεψε να ενισχυθούν 38 εκδηλώσεις από Ιανουαρίου έως Ιουνίου 1998. Κατά συνέπεια, δεν μπορούμε να μιλούμε για διαδοχικές αιτήσεις χορηγίας, αλλά για μία συνολική χορηγία που συμπληρώθηκε δύο φορές περιμένοντας την έναρξη της ισχύος του 8ου ΕΤΑ.

1.β) Ο σκοπός που ακολουθήθηκε από την έναρξη του προγράμματος αυτού είναι να ενισχυθούν οι εκδηλώσεις που παρουσιάζουν καλλιτέχνες, συγγραφείς, δημιουργούς, πνευματικούς ανθρώπους και σημαντικά έργα δημιουργίας και πολιτιστικής ποικιλίας των χωρών ΑΚΕ, αναφερόμενα σε ένα ευρωπαϊκό κοινό όσο είναι δυνατόν πιο ευρύ, μέσα στις καλύτερες προϋποθέσεις αξιοποίησης, ευαισθητοποίησης και αμοιβαίας κατανόησης και αν είναι δυνατό με μία δυναμική αναζήτησης οικονομικών διεξόδων και ενίσχυσης ενός επαγγελματικού δικτύου ΑΚΕ στον πολιτιστικό τομέα.

Κατά τη διάρκεια των δύο πρώτων ετών εφαρμογής του προγράμματος υποστηρίχθηκαν οι περισσότερες αιτήσεις που ανταποκρίνονται στα γενικά αυτά κριτήρια, με μέσο κόστος σχετικά υψηλό της τάξης των 25.000 ECU. Από τον Νοέμβριο του 1996, πολαπλασιάσθηκαν οι αιτήσεις για τη διάδοση της πληροφορίας σχετικά με το πρόγραμμα σε όλη την Ευρώπη, οδηγώντας στην ενίσχυση των κριτηρίων επιλογής και στην πτώση του μέσου επιπέδου ενισχύσεων (που ελαττώθηκε σε 13.000 ECU περίπου).

Η αξιολόγηση που έγινε τέλη 1997 επέτρεψε μία πρώτη εμβάθυνση της συλλογιστικής κατά την έννοια αυτή. Παράλληλα η πρόθεση ήταν να επωφεληθούν από το πρόγραμμα αυτό το σύνολο των κρατών μελών, ιδίως αυτά που, για διάφορους πολιτιστικούς ή οικονομικούς λόγους, έχουν λιγότερες ευκαιρίες επαφών με το πολιτιστικό έργο των χωρών ΑΚΕ. Το πρόγραμμα θα έπρεπε επιπλέον να βοηθήσει ισότιμα την παρουσίαση δημιουργιών προερχομένων απ'όλες τις περιοχές ΑΚΕ του κόσμου και ιδίως καλλιτεχνών οι οποίοι, για λόγους π.χ. γεωγραφικής απομάκρυνσης ή μικρότερης οικειότητας με το κοινό, προσλαμβάνονται δυσκολότερα, ενώ οι ευρωπαίοι πράκτορες τους αναλαμβάνουν με δυσκολία.

Μετά από τις σκέψεις αυτές, ο πίνακας αξιολόγησης των αιτήσεων θα προωθεί στο εξής με ελαττούμενη σημασία, τα εξής κριτήρια:

1. Χώρα μέλος στην οποία έλαβε χώρα η εκδήλωση 20 %

2. Πολιτιστικό ενδιαφέρον παρουσίασης των καλλιτεχνών, δημιουργών και προβλεπόμενων έργων 15 %

3. Πιθανές επιπτώσεις της επιδότησης στην οργάνωση και την επιβίωση της εκδήλωσης 10 %

4. Ζώνης ΑΚΕ καταγωγής των καλλιτεχνών και δημιουργών και παρουσιαζόμενων έργων 10 %

5. Αρμοδιότητα και επαγγελματική πείρα των οργανωτών 10 %

6. Αναμενόμενο κοινό 10 %

7. Αν έχει γίνει περιοδεία στην Κοινότητα 5 %

8. Μέση τιμή θέσεων κατά μονάδα 5 %

9. Προσπάθειες παρουσίασης ευαισθητοποίησης και προσέλκυσης ιδίως προς τους νέους 5 %

10. Συμπληρωματικές ενέργειες που διεξάγονται υπέρ των οικονομικών διεξόδων και μίας διάρθρωσης επαγγελματικών δικτύων ΑΚΕ στην Ευρώπη 5 %.

11. Ενέργειες που διεξάγονται στις χώρες ΑΚΕ σε σχέση με την εκδήλωση 5 %.

1.γ) Έχει ανοιχθεί βιβλίο παραλαβής των αιτήσεων, με πέντε οριακές ημερομηνίες κατάθεσης φακέλων που κατανέμονται σε τακτές ημερομηνίες μέσα στο χρόνο ενώ στο εξής θα αποστέλλεται συστηματικά δελτίο παραλαβής ταυτόχρονα με ενημερωτικό σημείωμα για τη διαδικασία.

Κατά το 1997 έγινε μία αξιολόγηση που ανέλαβε το Observatoire Interart, η οποία έχει αποσταλεί απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου, διατύπωσε μια πολύ θετική εκτίμηση για την ορθότητα των εκτελούμενων επιλογών. Ο πίνακας των κριτηρίων που αναφέρθηκαν παραπάνω επέτρεψε επίσης να ενισχυθεί ο αντικειμενικός χαρακτήρας.

Εντούτοις η αξιολόγηση τόνισε επίσης το αυξανόμενο κορεσμό της "θυρίδας" που οφείλεται στον πολλαπλασιασμό των αιτήσεων. Το θέμα αυτό πρέπει να απαντηθεί σε περίπτωση μελλοντικής ανανέωσης του προγράμματος.

1.δ) Ένας συνοπτικός κατάλογος των σχεδίων που έχουν υποστηριχθεί, κατά τη διάρκεια των ετών 1995, 1996, 1997 και 1998 με βάση το πρόγραμμα αποστέλλεται απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.

2.α), β) και γ) Είναι ακόμα πολύ νωρίς για να μιλήσει κανείς για νέο πρόγραμμα που θα αρχίσει το 1998, το οποίο προϋποθέτει πολλά προκαταρκτικά στάδια εκ των οποίων μία αίτηση ανανέωσης εκ μέρους των αρχών των χωρών ΑΚΕ. Ο πίνακας των κριτηρίων που έχει συνταχθεί πρόσφατα φαίνεται ότι είναι αρκετά πλήρης για την εξέταση των φακέλων σε βάθος. Όπως κάθε πίνακας, μπορεί να σκληρυνθεί ή να γίνει πιο εύκαμπτος, ενώ τα ανώτατα όρια μπορούν να υποβιβασθούν ή να υπερυψωθούν, σε συνάρτηση με τα διαθέσιμα κονδύλια του προϋπολογισμού σε μελλοντικό πρόγραμμα.